Tatoeba sentences — language code: kab
Deg ussan imenza mi nuɣal s aɣerbaz amenzu deg useggas wis rebɛa, kra ɣilen d yell-is i d-yewwi ccix Saɛid ad tɣer.
Maca armi i iɛedda lweqt i ẓran akk inelmaden d amyeḥmel kan i myeḥmalen.
Mi d-nuɣal seg yimuṛas n unebdu, Malḥa ur d-tuɣal ara s aɣerbaz.
Imir-nni i nesla d akken ccix Saɛid yuɣ-itt.
Naqqar-as: Yemlal wuɛwij d wuqqid.
Ahat d timsal-a i yerran ccix Saɛid yewɛer d yinelmaden-is.
Taddart daɣen ur tt-qil-it ara.
Tameddit mi ara nfakk taɣuri, Ccix Saɛid ur yettaɣ ara abrid i d-yuɣ ssbeḥ mi ara d-yass s aɣerbaz.
Yettawi abrid n ukeṛmus i d-yezzin.
Nekni nella ncukk d akken itess ccrab s tuffra akked Sliman asekṛan.
Ala netta kan i yellan d ameddakel-is.
Abrid-nni daɣen yettawi ɣer lɛinseṛ anida ttemlalen kra n yemɣaren yekkaten asebsi.
Meɛna ur numin ara, acku mi ara d-taweḍ lǧemɛa, yettẓalla di lǧameɛ.
Ussan ineggura, ccix Saɛid yewwi-tt-id deffir n Krimu.
Am Krimu am nekkni, neẓra d aḥqaṛ kan i t-yeḥqer.
Amzun akken yettarra-d deg-s ttaṛ imi tameṭṭu-is Malḥa d yelli-s n ɛemmi-s n Krimu.
Iɣil ahat ula d Krimu yettawi-d tixbuṛin fell-as s aɣerbaz.
Ass-nni mi d-yerwel Krimu seg tneɣrit, yettragu-aɣ ad d-neffeɣ.
Yeqqim deg tebriḍt n Ɛli u Brahim ansa i nuɣ tanumi ngezzem abrid s axxam.
Akken i newweḍ ɣer din nekk akked rebɛa-nniḍen n yimeddukal-iw, dɣa ineggez-d am ubẓiẓ seg uzrug yettawin ɣer tzeqqa n jeddi-s.
Twalam yemmat yemma-s n umextaf uzlig!
Yedda-tt-id fell-i acḥal aya.
Yerna ur as-xdimeɣ kra.
Ala nekk i yuɣal yettɛassa.
Ula d axeddim i d-yettak s axxam, ala nekk i yessenqad.
Wiyaḍ xaṭi.
Ihi tura ad iẓeṛ acu ara s-xedmeɣ.
Si reffu, yegguma Krimu ad yessusem.
Ad d-yessurug awalen wa deffir wa mebla aneḥbus amzun d tissirt.
Dɣa neṭqeɣ-d, nniɣ-as: Teččiḍ takasiḍt.
Ini-as i gma-k ad iberri fell-as.
Awah, ur yezmir ad yexdem kra.
D amextaf i as-yettarun tibṛatin, i d-yerra Krimu.
Sakin ikemmel-d: Teẓram, ad as-nɣiz tasraft.
Acu tennam?
Tasraft? Amek? Ur nessin ara amek tga? i as-nniɣ.
Ḥeḍreɣ i gma mi ɣizzen tasraft akked Smaɛil Lḥaǧ mmis n ccix n Lǧameɛ i yilef ssmana-agi i iɛeddan.
Ṭṭfen-d yiwen ččan-t.
I d-yenna Krimu.
Izem mmi-s n Si Yidir tiẓirna, yella gar-aneɣ.
Izem ur d-yeffiɣ ara meṛṛa ɣer baba-s.
Aqerru-s yers, ur yettɛeggiḍ ara.
A-t-an ihi yenṭeq-d yenna: Baba yeqqar-d ur tetten ara ilef.
Krimu yerra-as-d: Mačči imi ur t-itett ara baba-k dɣa medden akka kifkif.
Rniɣ-d nekk: Amek tura ad nexdem, anida ara nɣiz tasraft.
S wacu ara tt-nɣumm?
Krimu yenna: Tura ad neddu ad nsers iqraben-nneɣ.
Nekk ẓriɣ abrid yettaɣ umextaf uzlig yal tameddit.
Mi neswa lqehwa, ad nṛuḥ ɣer ubrid n ukermus, anida ttɣimin isekṛanen.
Akken i nexdem.
Nemyefka ttiɛad.
Nemlal di tejmaɛit, dɣa nuɣ abrid lwaḥid.
Neḍfeṛ Krimu ɣer wanida ara neg tasraft.
Krimou yegla-d s lčappa.
Mi newweḍ, nwala-d amkan.
Ur nebɣi ara ad naẓ ɣer zdat, neɣ ma ulac ad naf din ccix amextaf akked terbeɛt-is.
Krimu yemmla-aɣ-d yiwet n tezribt anisa i yettɛedday ccix ɣer tmazirt-is.
Seg tama n wadda, tella tseɣlit meẓẓiyen tcekkel kan s cwiṭ n yileẓwi.
S yenna i ikeččem.
Tiseɣlit-nni zik ur telli ara.
D netta i tt-yeẓdan akken ad yettɛeddi seg-s mebla ma yezzi-d i ubrid yennḍen.
Yerna teṣṣer akken ur t-id-ttwalin ara medden.